Кастусь Станкевіч

Кастусь Станкевіч ( — ) — грамадскі дзеяч беларускай дыяспары ў Аўстраліі.

 Біяграфія 
Нарадзіўся ў м. Турэц (Карэліцкі раён) у сялянскай сям'і ў 1925 годзе. Падчас нямецкай акупацыі вывезены на працы ў Германію, адкуль у 1949 годзе разам з жонкай Эміліяй эміграваў у Аўстралію. У Адэлаідзе вучыўся ў Школе радыё- і тэлемэханікі. Атрымаўшы дыплом, працаваў у фірме «Philips», а потым арганізаваў уласны бізнэс. Адразу далучыўся да новаарганізаванай беларускай грамады ў Адэлаідзе. Актыўна дапамагаў у пабудове беларускай царквы і ад 1966 году займаў розныя пасады ў парафіяльнай радзе, а ў 1974—1988 гадах — яе старшыня. Ініцыятар пабудовы прыцаркоўнай залы, што ператварылася ў цэнтр беларускіх мерапрыемстваў. Напісаў партрэты Янкі Купалы і Якуба Коласа для беларускай залы. У пач. 1980-х гадоў — старшыня Федэральнай рады беларускіх арганізацый у Аўстраліі. Ад жніўня 1989 года (у апошнія месяцы жыцця) выконваў абавязкі сакратара Беларускага аб’яднання ў Паўднёвай Аўстраліі.

 Літаратура 
 Гардзіенка, Н. Беларусы ў Аўстраліі: да гісторыі дыяспары / Натальля Гардзіенка; Прадмова І.Сурвіллы. — Мн.: Беларускі кнігазбор, 2004. — 468 с., [4] арк. — (Бібліятэка Бацькаўшчыны, Кніга 3).

Катэгорыя:Нарадзіліся ў Карэліцкім раёне
Катэгорыя:Члены Беларускага аб’яднання ў Паўднёвай Аўстраліі